У мінулую вясну ў цэнтры Цюрыха забілі чалавека. Я даведаўся пра гэта таму, што паліцыя на дзесяць хвілін спыніла рух трамваяў па цэнтры. Я выйшаў і спытаўся ў паліцэйскага: навошта спыняць рух? Той патлумачыў: чатыры вуліцы ачэпленыя, мы вядзём пошук злачынцы. Я здзівіўся: нашто ж прачэсваць завулкі? Можна ж проста зняць відэастрымінг з камер назірання. Але паліцэйскі мяне агаломшыў: у Цюрыху няма відэаназірання за межамі прыватных памяшканняў. У памяшканнях прыватныя асобы могуць запісваць што заўгодна, на вуліцы — не. Ні яны, ні дзяржава. Бо гэта ўмяшанне ў прыватнае быццё грамадзян. Відэаназірання з “вочкамі” на кожным рагу няма ў Вене. Больш за тое, у Вене ўсталяванне відэарэгістратара на машыну забаронена законам. Каб ні адзін сабака не запісаў выпадкова вашы асабістыя справы ў горадзе.